El president del Parlament de Catalunya, Roger Torrent, ha anunciat que ajornava el ple d’investidura, però que no el suspenia. ‘No toleraré ingerències en la sobirania del parlament i aniré fins al final’, ha dit en una compareixença extraordinària. Torrent ha dit que s’havia compromès a defensar la immunitat de Carles Puigdemont, com també tots els seus drets, perquè no pensa presentar cap altre candidat a la presidència. ‘Aquest parlament investirà el candidat que triïn la majoria de diputats i no un tribunal a 600 quilòmetres’, ha dit.

Torrent ha pres aquesta decisió sense haver-la consultada amb la mesa del parlament ni amb Junts per Catalunya, segons que ha pogut confirmar VilaWeb i que posteriorment ha confirmat la formació. De fet, fins poc abans de la seva compareixença, JxCat, ERC i la CUP tancaven els serrells d’un acord per a poder investir Puigdemont de manera delegada o telemàtica. Després de la compareixença de Torrent, la mesa del parlament s’ha reunit. També hi ha reunions dels tres partits republicans.

Torrent, en la compareixença que ha fet passades les deu del matí, ha acusat el govern espanyol de cometre frau de llei amb el recurs davant el TC per a invalidar la sessió d’investidura d’avui. Segons ell, els condicionants que va imposar el tribunal al ple són impropis d’un òrgan que vetlla pel bé de la constitució espanyola. Tanmateix, ha explicat que el TC no es va atrevir a desautoritzar a Mariano Rajoy i el seu govern.

Arran de la resolució, el president del parlament ha anunciat que havia encomanat als serveis jurídics que preparessin al·legacions per a presentar-les al TC. Cal recordar que el tribunal es reuneix avui a les 13.00 per analitzar el recurs de Junts per Catalunya sobre les mesures cautelars contra el ple d’avui dictades dissabte.

https://www.vilaweb.cat/noticies/torrent-ajorna-la-investidura-de-puigdemont-per-a-garantir-li-tots-els-drets-politics-investidura-carles-independencia/